৮ নভেম্বর, ২০১৬। প্রধানমন্ত্রী নরেন্দ্র মোদীর একটি ঘোষণা দেশজুড়ে আলোড়ন ফেলে দিয়েছিল। এক ঘোষণায় পুরনো ৫০০ ও ১০০০ টাকার নোট বাতিল হয়ে যায়। বাতিল টাকার বদলে নতুন ২০০০ ও ৫০০ টাকার নোট বাজারে আনা হয়।
ব্যাঙ্কে পুরনো নোট জমা দেওয়ার সময়সীমা পেরিয়ে গেলেও, দেশ জুড়েই মাঝে মধ্যে উদ্ধার হতে থাকে পুরনো ৫০০ ও ১০০০ টাকার নোট। কখনও আবর্জনার স্তূপ কিংবা গাড়ি অথবা আয়কর দফতরের তল্লাশিতে উদ্ধার হতে থাকে বাতিল নোট। কিন্তু এবার এত টাকা উদ্ধার হয়েছে যা দেখে চক্ষু চড়কগাছ হয়ে গিয়েছে তদন্তকারীদের। কানপুর থেকে উদ্ধার হয়েছে ১০০ কোটির টাকার পুরনো নোট।
একটি সর্বভারতীয় সংবাদমাধ্যমে প্রকাশিত খবর অনুযায়ী, কানপুরের স্বরূপনগর এলাকায় একটি নির্মীয়মান বাড়ি থেকে প্রায় ১০০ কোটি টাকার পুরনো নোট উদ্ধার করা হয়। 

এই বিষয়ে অন্যান্য খবর

কোথায় গেল সমস্ত বাতিল নোট! সরকারের নীতি নিয়ে জল্পনা


গোপন সূত্র মারফত এই তথ্য পেয়ে অভিযান চালায় এনআইএ ও উত্তরপ্রদেশ পুলিশের একটি বিশেষ দল। তদন্তকারীদের সন্দেহ, যে ওই টাকাগুলি নতুন নোটে বদলে ফেলারই ছক ছিল দুষ্কৃতীদের। তবে এই ঘটনায় এখনও পর্যন্ত কাউকে গ্রেফতার করা হয়নি।
সূত্রের খবর, নোট বাতিলের পর দাবি করা হয়েছিল ৯৯ শতাংশ পুরনো নোটই ফিরে এসেছে ব্যাঙ্কগুলিতে। গত বছর নভেম্বর মাসে দিল্লি থেকে ৩৬ কোটি টাকার বাতিল নোট উদ্ধার করে পুলিশ। তবে এবার ১০০ কোটি টাকা উদ্ধার হওয়ার পিছনে কোনও আন্তর্জাতিক চক্র জড়িত রয়েছে কিনা, তাও খতিয়ে দেখা হচ্ছে।